钦定古今图书集成/历象汇编/庶征典/第124卷 > 《汉书》 > 《五行志》
## 钦定古今图书集成/历象汇编/庶征典/第124卷 > 《汉书》 > 《五行志》

《传》曰：“简宗庙，不祷祀，废祭祀，逆天时，则水不润下。”《说》
曰：“水北方，终藏万物者也。”其于人道，命终而形藏，精
神放越，圣人为之宗庙，以收魂气，春秋祭祀，以终孝
道。王者即位，必郊祀天地，祷祈神祗，望秩山川，怀柔
百神，亡不宗事。慎其斋戒，致其严敬，鬼神歆飨，多获
福助。此圣王所以顺事阴气，和神人也。至发号施令，
亦奉天时。十二月咸得其气，则阴阳调而终始成，如
此则水得其性矣。若乃不敬鬼神，政令逆时，则水失
其性。雾水暴出，百川逆溢，坏乡邑，溺人民，及淫雨伤
稼穑，是为水不润下。京房《易传》曰：“颛事有知，诛罚绝
理，厥灾水。其水也，雨杀人，以陨霜，大风天黄。饥而不
损兹谓泰，厥灾水，水杀人。辟遏有德兹谓狂，厥灾水，
水流杀人，已水则地生虫。”“归狱不解，兹谓追非，厥水
寒杀人。追诛不解，兹谓不理，厥水五谷不收。大败不
解，兹谓皆阴。解，舍也。王者于大败，诛首恶，赦其众，不
则皆函阴气，厥水流入国邑，陨霜杀谷。”